
A bylandi kísértethistóriák születése

Kulcsszavak: Byland, szellem, népi vallás, példázat
A kutatás és így az előadás tárgya a 15. század elején egy yorkshire-i cisztercita kolostorban (Byland) keletkezett kísértettörténetek elemzése, és bennük a népi vallásoság megnyilvánulásainak feltárása. Kutatásom mikrotörténeti kérdéseket vizsgál, a társadalmi viszonyokat és mentalitást egy konkrét eset vagy forrás részletes vizsgálatával igyekszik bemutatni. Esetemben a vizsgálni kívánt kérdést alapvetően a népi vallásosság, valamint a középkori angol parasztság vallási tézisekhez való viszonya alkotják.
A kísértettörténetek elemzésén keresztül előadásom bemutatja a bennük megjelenő vallási tézisek, valamint egyértelműen azonosítható népi vallásos elemek keveredését. Ezzel kapcsolatban pedig rávilágít arra, hogy sok középkori egyházi szöveg, és leginkább azok, amelyeknek célja a hívek tanítása (pl. hitszónoklatok, prédikációk, példázatok), felhasználták a folklór stílusát és egyes elemeit, hogy a nép nyelvére „fordítsák” az egyházi tételeket.
A kísértethistóriák vizsgálata továbbá lehetőséget ad arra, hogy a középkori ember életének a mentalitását megkérdőjelezhetetlenül meghatározó szegmenseit vizsgáljuk, a katolikus valláshoz és azon belüli is halál utáni élet lehetőségéhez való viszonyát.
A készülő tanulmány a szövegek széleskörű vizsgálatával alapot ad a folklór-elemek feldolgozása alapján a népi vallásoság aspektusaink megismeréséhez, illetve a kereszténység és a folklór kapcsolatának jobb megértéséhez.



